**Anexă**

 **la Hotărârea nr. 44/2023**

**Regulamentul de organizare şi funcţionare al Comitetului județean**

**pentru accelerarea procesului de dezinstituţionalizare şi de prevenire**

**a instituţionalizării** **la nivelul Județului Cluj**

**Capitolul I – Dispoziţii generale**

**Art. 1.** Comitetul pentru accelerarea procesului de dezinstituţionalizare şi de prevenire a instituţionalizării la nivelul Judeţului Cluj, fără personalitate juridică, are rol consultativ şi este înfiinţat conform prevederilor art. 15 din Legea nr. 7/2023 pentru analiza stadiului realizării măsurilor, obiectivelor şi indicatorilor acestui proces, la nivelul județului.

**Art. 2.** Rolul Comitetului județean pentru accelerarea procesului de dezinstituţionalizare şi de prevenirea instituţionalizării este stabilit în Planul de acțiune privind implementarea *Strategiei naționale de prevenire a instituționalizării și accelerare a procesului de dezinstituționalizare, 2022-2030. Direcția de acțiune 1: Coordonarea procesului de dezinstituționalizare la nivel național, județean și local și de integrare în comunitate a persoanelor adulte cu dizabilităţi și Obiectiv Specific 1.1. Întărirea coordonării metodologice a procesului de dezinstituționalizare la nivel central și județean și de integrare în comunitate***.**

**Art. 3.** **Structura și componența** Comitetului pentru accelerarea procesului de dezinstituţionalizare şi de prevenire a instituţionalizării la nivelul Judeţului Cluj este stabilită prin lege iar desemnarea persoanelor care reprezintă entitățile în cadrul Comitetului se face prin acte emise de conducerea acestor entități.

**Art. 4.** Procesul de dezinstituţionalizare şi de prevenirea instituţionalizării persoanelor adulte cu dizabilităţi este coordonată metodologic de Autoritatea Naţională pentru Protecţia Drepturilor Persoanelor cu Dizabilităţi în calitate de organ de specialitate al administraţiei publice centrale şi de mecanism de coordonare a implementării Convenţiei privind derpturile persoanelor cu dizabilităţi**.**

**Capitolul II - Responsabilităţile şi funcţionarea Comitetului judeţean pentru accelerarea procesului de dezinstituţionalizare şi de prevenire a instituţionalizării la nivelul judeţului Cluj**

**Art. 5.** Responsabilitățile Comitetului sunt:

5.1. Informarea permanentă a Comitetului național de accelerare a dezinstituţionalizării, conform rapoartelor întocmite de persoane desemnate la nivelul Direcţiei Generale de Asistenţă Socială şi Protecţia Copilului Cluj pentru a oferi suport operațional pentru a îmbunătăți coordonarea procesului de dezinstituționalizare și integrare în comunitate.

5.2. Avizarea rapoartelor județene de dezinstituționalizare întocmite de către Direcţia Generală de Asistenţă Socială şi Protecţia Copilului Cluj, cu ținte la nivel județean, care să fie actualizate anual.

5.3. Dezvoltarea unui mecanism de progres a implementării Strategiei naționale de prevenire a instituționalizării și accelerare a procesului de dezinstituționalizare la nivel județean și de centru rezidențial, în vederea:

(a) atingerii țintelor fixate la nivel județean;

(b) corectării decalajelor de timp;

(c) accelerării procesului de dezinstituționalizare;

(d) stabilirii nevoilor de suport operaţional ale profesioniştilor implicaţi în implementarea strategiei;

5.4. Avizarea rapoartelor anuale de monitorizare a progresului implementării prezentei Strategii la nivel județean cu privire la:

(a) progresul în urmărirea țintelor cheie fixate la nivel județean și măsurile corective pentru decalajele observate;

(b) progresul în implementarea direcțiilor de acțiune, obiectivelor specifice și a măsurilor prezentei Strategii naționale;

**1**

(c) progresele realizate cu privire la integrarea în comunitate și traiul independent al persoanelor cu dizabilități dezinstituționalizate sau pentru care au fost luate măsuri de prevenire a instituționalizării, inclusiv prin crearea de servicii de sprijin.

(d) consolidarea colaborării dintre furnizorii de servicii sociale publici şi privaţi, autorităţile administraţiei publice locale prin reglementarea unui mecanism de coordonare pentru a asigura:

- identificarea, centralizarea şi comunicarea nevoilor de servicii de sprijin;

- planificarea şi dezvoltarea coordonată a serviciilor;

- furnizarea integrată a serviciilor.

5.5. Publicarea, semestrial, de situații statistice privind stadiul procesului de dezinstituționalizare la nivel județean.

5.6.Întărirea, consolidarea și extinderea colaborării dintre furnizorii de servicii sociale publici și privați, autoritățile administrației publice locale prin reglementarea unui mecanism de coordonare pentru a asigura:

a)identificarea, centralizarea și comunicarea nevoilor de servicii de sprijin;

b)planificarea și dezvoltarea coordonată a serviciilor;

c)furnizarea integrată a serviciilor.

5.7. Corelarea și condiționalizarea procesului de dezinstituționalizare de punerea în aplicare a măsurilor de prevenire a instituţionalizării sau a reinstituţionalizării realizate la nivel local.

**Art. 6.** Activitatea Comitetului este coordonată şi condusă, de directorul general al Direcţiei Generale de Asistenţă Socială şi Protecţia Copilului Cluj, dar fiecare reprezentant al instituţiilor sau organizaţiilor membre are un rol-cheie fiind un coordonator al acţiunilor din sfera sa de competenţă, responsabil atât cu diseminarea informaţiei specifice către personalul propriu şi al instituţiilor de profil/ din subordine, cât şi cu centralizarea datelor .

**Art. 7.** Secretariatul tehnic al Comitetului este asigurat de o echipă desemnată de directorul general al Direcţiei Generale de Asistenţă Socială şi Protecţia Copilului Cluj cu atribuţii în acest sens:

1. convoacă şedinţele Comitetului la decizia coordonatorului;
2. propune ordinea de zi a şedinţei pe baza consultării prealabile a membrilor;
3. asigură spaţiul şi suportul tehnic necesare pentru buna desfăşurare a întrunirilor;
4. întocmeşte Procesul verbal al fiecărei întruniri;
5. asigură activităţile de registratură, corespondenţă şi arhivare;
6. transmite lucrările/materialele prezentate în şedinţele de lucru membrilor care au absentat;

**Art. 8.** Comitetul județean se întruneşte în ședință ordinară trimestrial în format online sau hybrid la convocarea directorului general al Direcţiei Generale de Asistenţă Socială şi Protecţia Copilului Cluj şi în ședință extraordinară ori de câte ori este nevoie, la cererea motivată a acestuia sau a unui membru.

**Art. 9.** Membrii Comitetului sunt convocaţi prin adresă scrisă transmisă prin e-mail/ fax la secretariatul instituţiei pe care o reprezintă; confirmarea/absenţa participării se comunică telefonic/mail la secretariatul Comitetului.

**Art. 10.** La şedinţele Comitetului pot participa la invitaţia directorului general al Direcţiei Generale de Asistenţă Socială şi Protecţia Copilului Cluj/membrilor şi persoane din cadrul altor instituţii precum şi reprezentanţi ai persoanelor cu dizabilităţi, ai organizaţiilor acestora, persoane cu dizabilităţi care trăiesc în centre rezidenţiale, în funcţie de particularităţile şi nevoile persoanelor cu dizabilităţi care ajung în comunităţi.

**Art. 11.** Locul de desfăşurare a şedinţelor Comitetului este sediul Direcţiei Generale de Asistenţă Socială şi Protecţia Copilului Cluj, situat în Municipiul Cluj-Napoca, strada General Eremia Grigorescu nr. 37-39 sau un alt sediu propus de către instituţiile partenere şi acceptat de ceilalţi membri.

**Art. 12. (1)** Prezenţa membrilor Comitetului la şedinţe este obligatorie.

**(2)** În situaţia în care, din motive temeinice, unii membrii nu pot participa la şedinţă, vor anunţa despre aceste motive secretariatul.

**(3)** Membrii titulari absenți pot fi înlocuiți temporar și motivat de altă persoană desemnată la nivelul instituției membre.

**Art. 13.** Pentru luarea deciziilor este necesar votul la jumătate plus unu dintre membrii prezenți.

**Art. 14. (1)** Evidenţa participării membrilor la şedinţele organizate precum şi temele abordate vor fi consemnate într-un proces-verbal de întâlnire de către secretarul Comitetului.

**(2)** Procesul-verbal conţine cel puţin următoarele informaţii: data şi locul întâlnirii, numele, prenumele, instituţia de provenienţă şi semnătura persoanei, precum şi temele/subiectele abordate.

**(3)** Procesul-verbal de întâlnire se va transmite electronic tuturor membrilor echipei în termen de 5 zile lucrătoare de la întrunire şi se va semna de membrii la următoarea şedinţă de lucru.

**Art. 15. (1)** Schimbarea unui membru titular al Comitetului se face de către instituţia membră care l-a delegat la propunerea acesteia sau la propunerea coordonatorului Comitetului dacă acesta nu îşi îndeplineşte corespunzător atribuţiile prevăzute în prezentul Regulament şi se aduce la cunoştinţă în scris secretariatului.

**(2)** Instituţia a cărui membru îşi pierde calitatea de reprezentant în Comitet numeşte un alt membru a cărui date de contact le va comunica în termen de 5 zile lucrătoare Secretariatului.

**Art. 16.** Costurile participării membrilor la întrunirile Comitetului se asigură de entitățile reprezentate.

**Capitolul III. Dispoziţii finale**

**Art. 17.** Membrii Comitetului judeţean pentru accelerarea procesului de dezinstituţionalizare şi de prevenire a instituţionalizării la nivelul Judeţului Cluj desfăşoară activitate neremunerată pentru analiza stadiului realizării măsurilor, obiectivelor şi indicatorilor acestui proces.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**